Številka: 1002-272/2020/3

Datum: 20.3.2020

Zadeva: Odpravnina v skladu s četrtim odstavkom 73. člena [Zakona o javnih uslužbencih](http://www.pisrs.si/Pis.web/pregledPredpisa?id=ZAKO3177)

Prejeli smo različna vprašanja glede izplačila odpravnine javnim uslužbencem, ki so imeli sklenjeno pogodbo o zaposlitvi za delovna mesta, vezana na osebno zaupanje funkcionarja.

Za delovna mesta, vezana na osebno zaupanje funkcionarja (delovna mesta v kabinetu), se v skladu s 1. točko prvega odstavka 68. člena [Zakona o javnih uslužbencih](http://www.pisrs.si/Pis.web/pregledPredpisa?id=ZAKO3177) (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF, v nadaljevanju ZJU) sklene pogodba o zaposlitvi za določen čas. Delovno razmerje za določen čas se v tem primeru na podlagi prvega odstavka 69. člena sklene najdlje za čas trajanja funkcije funkcionarja. Z dnem prenehanja funkcije funkcionarjev, javnim uslužbencem na delovnih mestih, vezanih na njihovo osebno zaupanje, preneha delovno razmerje, sklenjeno za določen čas. Pravice, ki jih imajo javni uslužbenci po prenehanju delovnega razmerja, ureja četrti odstavek 73. člena [ZJU](http://www.pisrs.si/Pis.web/pregledPredpisa?id=ZAKO3177), ki določa, da se v pogodbi o zaposlitvi javnega uslužbenca, ki je sklenil delovno razmerje za čas trajanja funkcije funkcionarja, lahko določi pravica do odpravnine v znesku treh osnovnih plač za delovno mesto, na katerem je opravljal delo.

V zvezi z navedenimi zakonskimi določbami pojasnjujemo naslednje:

V skladu s četrtim odstavkom 73. člena [ZJU](http://www.pisrs.si/Pis.web/pregledPredpisa?id=ZAKO3177) javnemu uslužbencu ob prenehanju pogodbe o zaposlitvi, sklenjene za čas trajanja funkcije funkcionarja, odpravnina pripada le, če je tako določeno v njegovi pogodbi o zaposlitvi.

Omenjeno določbo [ZJU](http://www.pisrs.si/Pis.web/pregledPredpisa?id=ZAKO3177) je treba upoštevati tudi pri določanju konkretne višine zneska odpravnine in sicer se javnemu uslužbencu lahko določi pravica do odpravnine v znesku treh osnovnih plač za delovno mesto, na katerem je opravljal delo. Odpravnina se javnemu uslužbencu izplača neposredno po prenehanju delovnega razmerja in sicer jo izplača tisti organ, v katerem je predstojnik organa podpisal konkretno pogodbo o zaposlitvi za čas trajanja funkcije funkcionarja.

Drugih določb v zvezi z določitvijo odpravnine [ZJU](http://www.pisrs.si/Pis.web/pregledPredpisa?id=ZAKO3177) ne vsebuje. Pri določanju pravice do odpravnine za javne uslužbence na delovnih mestih v kabinetih oziroma pri podrobnejšem urejanju te pravice v konkretnih pogodbah o zaposlitvi, je treba upoštevati namen, s katerim je možnost odpravnine določena v zakonu in sicer, da se kompenzira negotovost v zvezi s trajanjem delovnega razmerja, saj je le-to vezano na trajanje mandata funkcionarja. Prav tako je pri določanju odpravnine v pogodbah o zaposlitvi treba upoštevati tudi določbo tretjega odstavka 16. člena [ZJU](http://www.pisrs.si/Pis.web/pregledPredpisa?id=ZAKO3177), v skladu s katero delodajalec javnemu uslužbencu ne sme zagotavljati pravic v večjem obsegu, kot je to določeno z zakonom, podzakonskim predpisom ali s kolektivno pogodbo, če bi s tem obremenil javna sredstva. Pravica do odpravnine za javne uslužbence na delovnih mestih v kabinetih ni pravica po samem zakonu, ampak jim pripada le, če je tako določeno v njihovi pogodbi o zaposlitvi. V pogodbi o zaposlitvi se lahko določi tudi čas trajanja delovnega razmerja, ki bi moral preteči za pridobitev pravice do odpravnine, prav tako pa se lahko določi, da javnemu uslužbencu pravica do odpravnine ne pripada, če pogodba o zaposlitvi preneha iz razlogov na njegovi strani, ali če sklene novo pogodbo o zaposlitvi pri istem delodajalcu.

S spoštovanjem.

Peter Pogačar

GENERALNI DIREKTOR